Diari Oficial de la Generalitat Valenciana


Sumari del DOGV 9370, del 28-06-2022 (2022/5881)

RESOLUCIÓ de 20 de juny de 2022, del director general de l'Institut Valencià de Finances, per la qual es convoca la línia de finançament general de l'IVF.
----------------------------------------------------------------------------------------------------------------------------------------------------------

### Dades del document

Número de DOGV
:   9370

Data del DOGV
:   28-06-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/5881


Data del document
:   20-06-2022

Organisme emissor
:   Institut Valencià de Finances

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 20 de juny de 2022, del director general de l'Institut Valencià de Finances, per la qual es convoca la línia de finançament general de l'IVF. [2022/5881]  
Antecedents  
I. La concessió, per part de l'Institut Valencià de Finances (IVF), d'operacions de finançament en condicions més favorables que les que regeixen en el mercat privat constitueix una eina fonamental a la disposició del Consell per al disseny i la implementació de polítiques de promoció econòmica. En primer lloc, pel seu potencial per a millorar la posició de solvència de les empreses en la fase recessiva del cicle econòmic, a través de descomptes rellevants en el tipus d'interés i, fins i tot, mitjançant la introducció de trams no reembossables (TNR) en el disseny de les operacions financeres. I, en segon lloc, perquè mitjançant la bonificació de les condicions de finançament, l'IVF pot afavorir projectes d'inversió amb externalitats positives per al conjunt de la societat, centrats, per exemple, en la innovació o la millora de l'eficiència i la sostenibilitat ambiental.  
II. No obstant això, l'IVF pot desenvolupar un paper rellevant com a entitat financera promocional sense necessitat d'oferir condicions més avantatjoses que les del mercat. Quan es detecten àrees en les quals l'oferta disponible de finançament no és suficient per a fer front a la demanda de projectes privats, l'IVF pot aportar un gran valor a la societat simplement replicant les condicions de mercat o convertint-se en un inversor àncora per al desenvolupament de línies i vehicles de finançament compartits amb el sector privat. Aquest és el cas, per exemple, de les operacions financeres a molt llarg termini, per al desenvolupament de les quals la banca comercial troba dificultats per l'estricta regulació prudencial a la qual està sotmesa. O de les operacions financeres híbrides, amb pacte de subordinació, el potencial de les quals en l'àmbit de la PIME tecnològica és especialment notable, per l'atractiu que té per a atraure capital privat al finançament dels projectes d'inversió.  
III. Per això, el passat 15 de juny de 2022, el Consell General de l'IVF va autoritzar la creació de la línia de finançament general de l'IVF. Aquesta línia de finançament està subjecta al que disposa l'article 171 de la Llei 5/2013, de 23 de desembre, de mesures fiscals, de gestió administrativa i financera i d'organització de la Generalitat.  
IV. Les condicions de finançament recollides en aquesta convocatòria no impliquen en cap cas ajuda d'estat en favor del sol·licitant, perquè s'ajusten a les que estableix la Comunicació de la Comissió Europea relativa a la revisió del mètode de fixació del tipus de referència i actualització (DOUE C 14, 19.1.2008). Per això, la línia de finançament general no requereix dotació pressupostària per part de la Generalitat Valenciana. La convocatòria no té data de caducitat i romandrà oberta fins a esgotar els recursos previstos o fins que el Consell General acorde el seu tancament, a instàncies de la Direcció General de l'IVF.  
  
V. L'Institut Valencià de Finances ha reservat fons propis per valor de 30 milions d'euros per a finançar els préstecs resultants, import que serà ampliable prèvia deliberació del mateix Consell General de l'IVF.  
  
Per tot el que s'ha exposat, resolc:  
  
Primer  
Aprovar la convocatòria de la línia de finançament general de l'IVF, que s'incorpora com a annex a aquesta resolució.  
  
Segon  
La resolució entrarà en vigor l'endemà de ser publicada en el Diari Oficial de la Generalitat Valenciana.  
  
València, 20 de juny de 2022.- El director general del IVF: Manuel Illueca Muñoz.  
  
  
ANNEX  
Convocatòria de la línia de finançament general de l'IVF  
  
L'article 171 de la Llei 5/2013, de 23 de desembre, de mesures fiscals, de gestió administrativa i financera, i d'organització de la Generalitat, recentment modificat pel Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna, recull el règim jurídic de l'Institut Valencià de Finances. En concret, el punt I.2 de l'article esmentat estableix que l'activitat principal de l'Institut és «la prestació en règim de mercat dels serveis financers que s'integren en el seu objecte». Aquest principi bàsic d'actuació es reafirma amb posterioritat en el punt I.6, en què assenyala que «l'Institut Valencià de Finances (IVF), en la seua condició d'intermediari financer, es regirà per criteris de mercat i, per tant, s'haurà de gestionar amb principis d'autosuficiència financera i viabilitat econòmica».  
  
No obstant això, a causa del seu caràcter d'entitat financera promocional, l'IVF també està autoritzat a concedir, amb els seus propis recursos i els que li hagen sigut transferits a aquest efecte per via pressupostària, préstecs bonificats a les empreses que ho sol·liciten en el marc de les corresponents convocatòries. Sobre aquesta base, al llarg del període de pandèmia de covid-19, i també en la fase de recuperació posterior a aquesta, l'IVF ha utilitzat àmpliament la capacitat que li brinda la norma per a dissenyar programes de finançament bonificat, a fi de mitigar els problemes de liquiditat i solvència que afectaven determinats sectors d'activitat, aplicant per a això tipus d'interés inferiors als de mercat i facilitant, fins i tot, trams no reembossables (TNR) de fins a un 30 % del valor nominal dels préstecs. Per a implementar aquests programes, el Consell General de l'IVF ha anat aprovant multitud de convocatòries que han tingut un èxit notable, tenint en compte la forta demanda registrada per part del teixit productiu valencià.  
  
No obstant això, la prevalença del finançament bonificat dins de l'oferta d'instruments financers de l'IVF ha d'anar disminuint a mesura que avance la recuperació de l'activitat econòmica, i donarà pas a un conjunt d'eines que, aplicant els tipus d'interés que correspondrien sota estrictes condicions de mercat, permeten a l'IVF assumir un risc diferencial en un segment de la demanda escassament cobert per l'oferta privada disponible. Per a cobrir aquest tipus de situacions, l'IVF necessita un instrument financer a preus de mercat que compte amb la seua corresponent convocatòria pública, de manera que, fins i tot mancant d'un component d'ajuda, en el sentit literal del terme, el finançament siga atorgat atenent els principis que caracteritzen la bona gestió pública i, més concretament, els principis de publicitat, transparència, concurrència, objectivitat, igualtat i no discriminació.  
  
Un aspecte rellevant per a delimitar adequadament el tipus d'operació regulada en aquesta convocatòria és la definició del que s'entén per «condicions de mercat». La Comunicació de la Comissió Europea, relativa a la revisió del mètode de fixació del tipus de referència i actualització (DOUE C 14, 19.1.2008), facilita aquesta tasca fixant uns marges de referència sobre l'euríbor a un any, que varien en funció de la qualificació creditícia del sol·licitant i de les garanties de l'operació. Aquesta convocatòria aplica directament la informació que conté la comunicació esmentada.  
En determinades circumstàncies, no obstant això, hi pot haver una evidència compatible amb el fet que el marge sobre l'euríbor establit en la comunicació esmentada siga superior al registrat en el mercat. Al cap i a la fi, la informació que aquesta conté té més de catorze anys. És per això que, sense renunciar al criteri de mercat que defineix les operacions atorgades a l'empara d'aquesta convocatòria, l'Institut pot fixar condicions financeres més favorables que les que estableix la comunicació, sempre que conserve evidència acreditativa que altres operadors de naturalesa privada ofereixen finançament en condicions anàlogues a les de l'IVF. A tall d'exemple, els préstecs que disposen d'aval d'AFÍ-SGR pel 100 % del valor nominal i els interessos ordinaris de l'operació es retribueixen a un tipus d'interés determinat com la suma de l'euríbor a un any més un marge de l'1,5 %, consistent amb els convenis de finançament subscrits entre AFÍ i la banca privada que opera en territori valencià.  
Finalment, com que les condicions de finançament recollides en aquesta convocatòria no impliquen en cap cas ajuda d'estat en favor del sol·licitant, la línia de finançament general no requereix dotació pressupostària per part de la Generalitat Valenciana. La convocatòria no té data de caducitat i romandrà oberta o bé fins a esgotar els recursos previstos, o bé fins que el Consell General acorde que es tanque, a instàncies de la Direcció General de l'IVF.  
En la reunió del passat 15 de juny de 2022, el Consell General de l'IVF va decidir autoritzar al director general de l'IVF la publicació de la convocatòria de l'esmentat instrument financer a preus de mercat, sota la denominació de «línia de finançament general de l'IVF».  
  
Per això, dispose la publicació de la convocatòria de la línia de finançament general de l'IVF destinada a finançar en condicions de mercat les empreses que operen a la Comunitat Valenciana.  
  
Primer. Disponibilitat pressupostària i origen del finançament  
1. A l'empara d'aquesta convocatòria, l'Institut Valencià de Finances podrà atorgar finançament a tercers per un import màxim de 72.046.994 euros, que es finançarà amb recursos propis de l'IVF.  
  
Segon. Objecte de la convocatòria  
1. Constitueix l'objecte de la present convocatòria l'atorgament de préstecs en condicions de mercat per al finançament d'empreses que tinguen, almenys, un establiment, sucursal de producció o sucursal de desenvolupament d'activitat radicat a la Comunitat Valenciana. La quantia del finançament atorgat per l'IVF a l'empara d'aquesta convocatòria tindrà relació amb l'activitat econòmica desenvolupada pel sol·licitant a la Comunitat Valenciana o, si és el cas, amb l'activitat econòmica que preveu fer després de l'atorgament del finançament.  
  
2. Els projectes empresarials que es podran acollir al finançament objecte d'aquesta convocatòria hauran de tindre per finalitat les actuacions següents:  
i. Ampliació i renovació de les instal·lacions, maquinària i equips.  
  
ii. Sosteniment del capital circulant de l'empresa, incloent-hi la contractació de mà d'obra, l'adquisició de béns i serveis lligats al cicle de l'explotació, el finançament de clients, la inversió en existències i tresoreria operativa de l'empresa, així com la cancel·lació del deute a curt termini de naturalesa comercial i financera.  
  
Tercer. Sectors exclosos  
1. No podran ser beneficiàries del finançament atorgat per l'IVF a l'empara d'aquesta convocatòria de desenvolupament les entitats de dret públic, les universitats públiques, els organismes autònoms, les empreses públiques ni les societats mercantils públiques, enteses com a tals aquelles en què més de la meitat del capital social pertanga directament o indirectament a una administració pública, les fundacions públiques i les societats participades majoritàriament per aquestes.  
2. No podran ser beneficiàries les empreses que operen en els següents sectors d'activitat:  
a) Activitats econòmiques il·legals: tota producció, comerç o una altra activitat que siga il·legal segons les disposicions legals o reglamentàries de la jurisdicció nacional per a aquest tipus de producció, comerç o activitat.  
b) Productes del tabac i begudes alcohòliques destil·lades. La producció i el comerç de productes del tabac i begudes alcohòliques destil·lades, i productes relacionats.  
c) Producció i comerç d'armes i municions: el finançament de la producció i el comerç d'armes i municions de tota mena. Aquesta restricció no s'aplicarà en la mesura en què aquestes activitats formen part de polítiques explícites de la Unió Europea o siguen accessòries a aquestes.  
d) Casinos i empreses equivalents.  
e) Restriccions del sector de les TI. Investigació, desenvolupament o aplicacions tècniques relacionades amb programes o solucions de dades electròniques i) que tinguen específicament per objecte donar suport a qualsevol activitat inclosa en els sectors restringits esmentats en les lletres de la a a la d anteriors; així com els jocs d'atzar en internet, casinos en línia i la pornografia, o ii) que tinguen com a objectiu afavorir l'entrada il·legal en xarxes de dades electròniques o la descàrrega il·legal de dades electròniques.  
f) Restriccions del sector de ciències de la vida. Quan es done suport al finançament de la investigació, el desenvolupament o les aplicacions tècniques relacionades amb: i) la clonació humana amb finalitats terapèutiques o d'investigació, o ii) els organismes modificats genèticament (OMG).  
g) Empreses que concentren la seua activitat empresarial en els sectors financers o immobiliaris.  
h) Empreses d'intermediació financera, assegurances i serveis bancaris, excepte les FINTECH i INSURTECH.  
i) Desmantellament o construcció de centrals nuclears.  
3. Si una empresa privada opera al mateix temps en sectors d'activitat exclosos i no exclosos, l'empresa podrà ser beneficiària del finançament atorgat a l'empara d'aquesta convocatòria sempre que siga possible garantir, mitjançant la separació d'activitats i la distinció de costos, que les activitats excloses no es beneficien, de cap manera, del finançament que puga rebre per les activitats no excloses.  
  
  
Quart. Requisits per a ser beneficiari del finançament  
1. El beneficiari del finançament ha de tindre, almenys, un establiment, una sucursal de producció o una sucursal de desenvolupament d'activitat radicat a la Comunitat Valenciana.  
2. Si el sol·licitant és un treballador autònom, una comunitat de béns o una societat mercantil amb una plantilla de deu treballadors o menys en la data de la sol·licitud, serà obligatori acreditar l'aval financer atorgat per la Societat de Garantia Recíproca de la Comunitat Valenciana, AFÍ-SGR, pel 100 % del valor nominal i els interessos ordinaris del préstec sol·licitat a l'IVF. En aquest sentit, omplint l'imprés de sol·licitud el beneficiari autoritzarà l'IVF a sol·licitar en el seu nom, davant d'AFÍ-SGR, l'aval financer esmentat.  
3. El beneficiari ha d'estar en disposició de tindre totes les llicències, les autoritzacions i els permisos necessaris per a executar el projecte i complir la normativa nacional i comunitària que resulte aplicable i, en particular, en matèria de competència, contractació del sector públic i medi ambient.  
4. El beneficiari ha d'acreditar que està al corrent en el compliment de les obligacions tributàries amb l'Estat i la Generalitat, així com de les obligacions amb la Seguretat Social.  
5. El beneficiari no pot estar subjecte a una ordre de recuperació pendent després d'una decisió de la Comissió Europea que haja declarat una ajuda il·legal i incompatible amb el mercat comú.  
6. El beneficiari no pot trobar-se en cap de les circumstàncies següents, que preveu l'article 13 de la Llei 38/2003, de 17 de novembre, general de subvencions (LGS).  
a) Haver sigut condemnat per una sentència ferma a la pena de pèrdua de la possibilitat d'obtindre subvencions o ajudes públiques o per delictes de prevaricació, suborn, malversació de cabals públics, tràfic d'influències, fraus i exaccions il·legals o delictes urbanístics.  
  
b) Haver sol·licitat la declaració de concurs voluntari; haver sigut declarats insolvents en qualsevol procediment; trobar-se declarats en concurs, llevat que en aquest haja adquirit l'eficàcia un conveni; estar subjectes a intervenció judicial o haver sigut inhabilitats segons el Reial decret legislatiu 1/2020, de 5 de maig, pel qual s'aprova el text refós de la Llei concursal, sense que haja conclòs el període d'inhabilitació fixat en la sentència de qualificació del concurs.  
  
c) Haver sigut declarats culpables per una resolució ferma de qualsevol contracte subscrit amb l'Administració.  
  
d) Estar incursos, la persona física, els administradors de les societats mercantils o els qui tenen la representació legal d'altres persones jurídiques, en algun dels supòsits de la Llei 3/2015, de 30 de març, reguladora de l'exercici de l'alt càrrec de l'Administració general de l'Estat, de la Llei 53/1984, de 26 de desembre, d'incompatibilitats del personal al servei de les administracions públiques, o tractar-se de qualsevol dels càrrecs electius que regula la Llei orgànica 5/1985, de 19 de juny, del règim electoral general, en els termes que s'estableixen en aquesta o en la normativa autonòmica que regule aquestes matèries.  
e) Tindre la residència fiscal en un país o un territori qualificat reglamentàriament com a paradís fiscal.  
f) No estar al corrent de pagament d'obligacions per reintegrament de subvencions en els termes que es determinen reglamentàriament.  
g) Haver sigut sancionat mitjançant una resolució ferma amb la pèrdua de la possibilitat d'obtindre subvencions d'acord amb les lleis que així ho establisquen.  
h) No podran accedir a la condició de beneficiàries les agrupacions que preveu l'article 11.3 de l'LGS, paràgraf segon, quan concórrega alguna de les prohibicions anteriors en qualsevol dels membres.  
  
i) Les prohibicions d'obtindre subvencions afectaran també les empreses de les quals, per raó de les persones que les regeixen o d'altres circumstàncies, puga presumir-se que són continuació o que deriven (per transformació, fusió o successió) d'altres empreses en què hagen concorregut aquelles.  
7. Amb caràcter general, en la data de la sol·licitud, el beneficiari no ha d'estar en situació d'empresa en crisi entesa, d'acord amb el que estableix el punt 2.18 del Reglament (UE) 651/2014, de 17 de juny, general d'exempció per categories, com aquella empresa en la qual concórrega almenys una de les circumstàncies següents:  
a) Si es tracta d'una societat de responsabilitat limitada, quan haja desaparegut més de la meitat del seu capital social subscrit a conseqüència de les pèrdues acumulades; és el que ocorre quan la deducció de les pèrdues acumulades de les reserves (i de tots els altres elements que se solen considerar fons propis de la societat) condueix a un resultat negatiu superior a la meitat del capital social subscrit; a l'efecte d'aquesta disposició, «societat de responsabilitat limitada» es refereix, en particular, als tipus de societats que s'esmenten en l'annex I de la Directiva 2013/34/UE (1), i «capital social» inclou, quan siga procedent, tota prima d'emissió.  
b) Si es tracta d'una societat en què almenys alguns socis tenen una responsabilitat il·limitada sobre el deute de la societat, quan haja desaparegut per les pèrdues acumulades més de la meitat dels seus fons propis que figuren en la seua comptabilitat; a l'efecte d'aquesta disposició, «societat en la qual almenys alguns socis tenen una responsabilitat il·limitada sobre el deute de la societat» es refereix, en particular, als tipus de societats que s'esmenten en l'annex II de la Directiva 2013/34/UE.  
  
c) Quan l'empresa estiga immersa en un procediment de fallida o insolvència o reunisca els criteris establits en el seu dret nacional per a ser sotmesa a un procediment de fallida o insolvència a petició dels seus creditors.  
d) Quan l'empresa haja rebut una ajuda de salvament i encara no haja reembossat el préstec o haja posat fi a la garantia, o haja rebut una ajuda de reestructuració i estiga encara subjecta a un pla de reestructuració.  
8. El compliment dels requisits d'aquest article s'ha d'acreditar mitjançant la signatura de la declaració responsable. El fet de presentar aquesta declaració responsable facultarà l'IVF per a fer, en qualsevol moment, telemàticament o per altres mitjans, les comprovacions per mostreig o exhaustives necessàries per a verificar la conformitat de les dades consignades en aquestes declaracions.  
  
Cinqué. Obligacions dels beneficiaris  
Els beneficiaris del finançament atorgat a l'empara de la present convocatòria queden sotmesos a les obligacions següents:  
a) Justificar davant de l'IVF el compliment dels requisits i les condicions que determinen l'atorgament del finançament.  
b) Sotmetre's a les actuacions de comprovació que corresponguen a l'IVF, la Intervenció General de la Generalitat, la Sindicatura de Comptes o altres òrgans competents, tant nacionals com comunitaris, i aportar tota la informació que es requerisca en l'exercici de les actuacions anteriors.  
c) Disposar dels llibres comptables, els registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, amb la finalitat de garantir l'exercici adequat de les facultats de comprovació i control per part de l'IVF.  
d) Mantindre l'activitat productiva de l'empresa o negoci per un període mínim d'activitat de dotze mesos a comptar de l'atorgament del finançament.  
Sisé. Forma de presentació de sol·licituds  
1. La sol·licitud de finançament s'ha de dur a terme amb el formulari d'ompliment electrònic que preveu aquesta convocatòria com a annex II, i serà obligatori presentar-lo per internet a través dels mitjans disponibles en el web de l'IVF (https://prestamos.ivf.es/va/), amb signatura i registre electrònic.  
2. La presentació de la sol·licitud portarà implícita l'acceptació de les condicions d'aquesta convocatòria.  
  
Seté. Termini de presentació de sol·licituds  
1. Les sol·licituds podran presentar-se a partir de l'endemà de la publicació d'aquesta convocatòria en el Diari Oficial de la Generalitat Valenciana i en el lloc web de l'IVF.  
2. Es podran presentar sol·licituds fins que s'esgote el pressupost indicat en l'article primer d'aquesta convocatòria, o fins que, mitjançant una resolució del director general, a instàncies del Consell General de l'IVF, es declare el tancament de la línia.  
3. Per a coneixement general, l'IVF publicarà en la seua pàgina web i en el Diari Oficial de la Generalitat Valenciana la data en la qual es tancarà la convocatòria per la circumstància expressada en el paràgraf anterior.  
  
Huité. Documentació necessària per a la presentació de les sol·licituds  
La sol·licitud ha d'anar acompanyada de la documentació següent:  
1. Imprés de sol·licitud, segons el que indica el formulari de la sol·licitud de finançament incorporat a l'annex II de la convocatòria. En cas que el sol·licitant siga una comunitat de béns (CB) o una societat civil (SC), l'imprés de sol·licitud ha d'anar signat pel soci autoritzat per la resta amb la signatura d'autorització degudament formalitzada.  
  
2. Identificació del sol·licitant:  
a) En el cas d'autònoms, s'ha d'aportar una fotocòpia del DNI, el passaport o la targeta de residència del sol·licitant (de tots els socis/comuners en cas que el sol·licitant siga SC o CB).  
b) En el cas de societats mercantils, s'haurà d'aportar una fotocòpia del DNI, el passaport o la targeta de residència del representant legal de l'empresa sol·licitadora, juntament amb la fotocòpia de l'escriptura d'apoderament. A més, s'ha d'incorporar a la sol·licitud la fotocòpia de l'escriptura de titularitat real i l'escriptura de constitució de la societat.  
c) Si la societat mercantil forma part d'un grup, s'han d'identificar les empreses del grup en un organigrama que ha d'incloure els percentatges de participació de cada societat. Per a cada empresa, es reflectirà el nombre d'empleats, balanç i volum de negoci anual de l'empresa.  
  
Si l'empresa, o el grup en el qual s'integra, té la condició de PIME, ha d'omplir el model de declaració:  
https://www.gva.es/downloads/publicados/IN/26563\_ES.pdf.  
3. Documentació que acredite que l'empresa disposa d'un establiment, una sucursal de producció o una sucursal de desenvolupament d'activitat en territori valencià.  
4. Declaració responsable del compliment dels requisits per a ser beneficiari del finançament i del compromís exprés del compliment de les obligacions que, en cas de resultar-ne beneficiari, correspondrien al sol·licitant, segons consta en l'annex III.  
5. Informació econòmica requerida als treballadors autònoms:  
a) Declaracions de l'Impost sobre la Renda de les Persones Físiques corresponents als dos últims exercicis tancats abans de la sol·licitud.  
  
b) Autoliquidació del pagament fraccionat de l'IRPF (model 130) corresponent a l'últim trimestre tancat amb caràcter previ a la sol·licitud de finançament.  
c) Declaracions resum anual de l'Impost sobre el Valor Afegit (model 390) corresponents als dos últims exercicis tancats abans de la sol·licitud.  
d) Declaracions trimestrals de l'Impost sobre el Valor Afegit (model 303) corresponents als trimestres de l'any en què se sol·licita el préstec tancats amb caràcter previ a la sol·licitud de finançament.  
e) Rebuts mensuals de liquidació de cotitzacions (model RLC), corresponents al Règim Especial de Treballadors Autònoms de la Seguretat Social per als dos últims exercicis tancats abans de la sol·licitud, així com els dos últims rebuts mensuals previs a la sol·licitud de finançament.  
f) Última declaració disponible d'operacions amb terceres persones (model 347).  
g) Distribució per any de venciment de les obligacions financeres, incloent-hi les que resulten de préstecs atorgats per les administracions públiques en el marc de la seua activitat de promoció econòmica. No és obligatòria la seua presentació en cas que la sol·licitud de finançament siga d'un import inferior a 50.000 euros o igual.  
6. Informació econòmica requerida a les comunitats de béns, societats civils i a les societats mercantils que, individualment i juntament amb el grup d'empreses del qual eventualment formen part, complisquen els requisits de l'annex I per a considerar-se microempreses:  
a) Comptes anuals depositats en el registre corresponents als dos últims exercicis tancats abans de la sol·licitud.  
b) Declaracions de l'Impost de Societats corresponents als dos últims exercicis tancats abans de la sol·licitud.  
c) En cas de comunitats de béns, model 184 d'entitats en règim d'atribució de rendes, declaracions de l'Impost sobre la Renda de les Persones Físiques corresponents als dos anys immediatament anteriors a la data de la sol·licitud de finançament de tots els socis comuners, així com justificant de pagament dels dos últims rebuts mensuals de liquidació de cotitzacions (model RLC), corresponent al Règim Especial de Treballadors Autònoms de la Seguretat Social de tots els socis comuners.  
d) Declaracions resum anual de l'Impost sobre el Valor Afegit (model 390) corresponents als dos últims exercicis tancats abans de la sol·licitud.  
e) Declaracions trimestrals de l'Impost sobre el Valor Afegit (model 303) corresponents als trimestres transcorreguts des de l'inici de l'any en què se sol·licita el préstec fins a la data de la sol·licitud de finançament.  
f) Última declaració disponible d'operacions amb terceres persones (model 347).  
g) Distribució per any de venciment de les obligacions financeres, incloent-hi les que resulten de préstecs atorgats per les administracions públiques en el marc de la seua activitat de promoció econòmica. No és obligatòria la seua presentació en cas que la sol·licitud de finançament siga d'un import inferior a 50.000 euros o igual.  
7. Les societats mercantils que, individualment o juntament amb el grup d'empreses del qual eventualment formen part, no complisquen els requisits de l'annex I per a considerar-se microempreses han d'aportar la mateixa informació econòmica que la que enumera l'article 8.6 i, addicionalment, la documentació següent:  
a) Si l'empresa no disposa encara dels estats financers formulats de l'any immediatament anterior a la sol·licitud, ha d'aportar balanç i compte de pèrdues i guanys previsionals corresponents a aquest exercici.  
b) Si el sol·licitant forma part d'un grup d'empreses, definit segons l'article 42 del Codi de Comerç, obligat a elaborar estats financers consolidats, haurà d'adjuntar també els comptes anuals consolidats del grup, corresponents als dos últims exercicis tancats abans de la sol·licitud. Si, en la data de la sol·licitud, el grup no disposa encara d'estats financers consolidats per a l'exercici immediatament anterior a la sol·licitud, ha d'aportar el balanç i el compte de pèrdues i guanys previsionals consolidats, corresponents a aquest exercici.  
  
c) Informe actualitzat de riscos emés per la Central d'Informació de Riscos del Banc d'Espanya (CIRBE).  
d) Memòria tècnica de la sol·licitud, segons el model inclòs en l'annex IV.  
8. En cas que es presenten sol·licituds que no s'hagen omplit aportant tota la informació que es requereix i/o que no s'hagen acompanyat de tota la documentació establida en la convocatòria, l'IVF requerirà l'interessat perquè, en el termini de cinc dies hàbils des de la notificació, esmene la falta o acompanye els documents preceptius, amb la indicació que, si no ho fa així, es considerarà que ha desistit de la seua petició.  
  
9. Els requeriments s'han d'efectuar per mitjans electrònics. Si transcorren cinc dies hàbils sense que el sol·licitant accedisca al contingut del requeriment, s'entendrà que la notificació s'ha rebutjat i el tràmit de notificació es considerarà efectuat.  
10. Sense perjudici del que estableix aquest article, l'IVF podrà, posteriorment a la sol·licitud, requerir a la persona sol·licitadora qualsevol altra dada, document i informe complementari que resulte necessari per a resoldre l'expedient. El sol·licitant ha d'aportar la documentació requerida en el termini indicat per a fer-ho, i es considerarà desistida la sol·licitud en cas de no atendre el requeriment.  
  
Nové. Procediment de valoració de les sol·licituds  
1. El procediment d'atorgament és el de concurrència competitiva, segons el que preveu l'article 165.2, apartat f, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, tenint en compte exclusivament l'ordre de presentació de les sol·licituds, fins a esgotar l'import que preveu l'article 1.1 d'aquesta convocatòria, sense que calga establir una comparació entre sol·licituds ni la prelació entre aquestes.  
2. Concretament, els serveis tècnics de l'IVF duran a terme les actuacions següents:  
a) Comprovació del compliment dels requisits d'elegibilitat del beneficiari i del projecte finançable, prestant especial atenció al fet que la quantia del préstec sol·licitat tinga relació amb l'activitat econòmica realitzada pel sol·licitant a la Comunitat Valenciana o, si és el cas, amb l'activitat econòmica que preveu realitzar després de l'atorgament del finançament.  
b) Determinació de l'import de les despeses elegibles del projecte objecte de finançament a l'empara d'aquesta convocatòria.  
c) Anàlisi conductual del sol·licitant, tenint en compte el resultat d'operacions de finançament atorgades per l'IVF en el passat, així com la informació disponible sobre aquest tema en les bases de dades de morositat a les quals l'Institut tinga accés.  
d) Estimació de la qualificació creditícia del client, d'acord amb els procediments interns de l'IVF, i verificar que aquesta qualificació no siga en cap cas inferior a B dins de l'escala de l'agència internacional de qualificació Standard & Poor's. Atenent l'import i la naturalesa de l'operació, l'IVF podrà sol·licitar qualificació oficial, elaborada per part d'una agència acreditada per l'European Securities and Markets Authority (ESMA), que serà a compte del sol·licitant. En cas que, bé per la naturalesa del sol·licitant, o bé pel tipus d'operació plantejada, l'IVF requerisca aval d'AFÍ-SGR o una altra entitat financera pel 100 % del valor nominal i els interessos ordinaris del préstec, l'IVF tindrà en compte la qualificació creditícia de l'avalador i no del sol·licitant.  
  
e) Avaluació de la capacitat de repagament del client, per a la qual cosa l'IVF, atenent la naturalesa i l'import de l'operació, podrà sol·licitar la presentació d'un informe extern, elaborat per un expert de reconegut prestigi. En cas que, o bé per la naturalesa del sol·licitant, o bé per la mena d'operació plantejada, l'IVF requerisca aval d'AFÍ-SGR o una altra entitat financera pel 100 % del valor nominal i els interessos ordinaris del préstec, l'IVF no haurà d'avaluar la capacitat de repagament del client, i es limitarà a comprovar que l'informe de riscos elaborat per l'entitat avaladora és favorable i confirma, de manera indubtable, la capacitat de repagament del sol·licitant.  
f) Avaluació de les garanties aportades pel sol·licitant, a fi de determinar la severitat de l'operació (LGD). L'IVF comprovarà que, una vegada considerades les garanties, la pèrdua esperada de l'operació no supera en cap cas el 0,75 %.  
g) Atenent la naturalesa i l'import de l'operació, l'IVF podrà requerir al sol·licitant una auditoria legal completa de l'empresa, elaborada per un expert independent amb experiència acreditada en la matèria, i centrada en el grau de compliment normatiu, així com en totes les contingències que puguen afectar el grau d'endeutament de la companyia. A aquest efecte, l'IVF estimarà que l'expert independent compta amb capacitat i experiència suficients si, en els cinc anys anteriors a la data de la sol·licitud de finançament, ha sigut requerit per a elaborar auditories legals almenys en tres processos diferents d'adquisició o fusió d'empreses.  
h) Tramitació de l'Informe de prevenció del blanqueig de capitals i el finançament del terrorisme, elaborat amb la supervisió de la Unitat Tècnica de PBCiFT de l'IVF.  
3. Per a aquells projectes que resulten elegibles, tenint en compte el resultat de les actuacions que s'indiquen en l'apartat 2 d'aquest article, l'IVF dictaminarà l'aprovació (o, si no és el cas, denegació) del finançament.  
4. D'acord amb la sol·licitud de finançament i les característiques del projecte, l'IVF establirà les condicions financeres del préstec, així com l'import i el termini.  
  
Desé. Característiques dels préstecs atorgats a l'empara d'aquesta convocatòria  
1. Els préstecs atorgats a l'empara d'aquesta convocatòria tindran un import superior o igual a 20.000 euros. L'import màxim del préstec es determinarà atenent la mena de beneficiari i la naturalesa de l'operació, en virtut de les consideracions següents:  
a) En cas que el finançament tinga per objecte l'adquisició o elaboració pròpia d'actius fixos de naturalesa material o immaterial, el valor nominal del préstec no podrà superar, en cap cas, l'import de 200.000 euros si el sol·licitant és un treballador autònom, 800.000 euros si és una microempresa, 2.000.000 euros si és una petita i mitjana empresa (PIME) i 5.000.000 euros si és una gran empresa. No obstant això, el Consell General de l'IVF podrà autoritzar un import superior, previ informe de la direcció general en què justifique el caràcter estratègic del projecte d'inversió per a l'economia valenciana.  
b) En cas que el finançament tinga per objecte l'adquisició o elaboració pròpia d'actius fixos de naturalesa material o immaterial, el valor nominal del préstec no podrà superar, en cap cas, el 80 % del valor de la inversió realitzada, una vegada descomptat l'import cofinançat per altres entitats financeres. No obstant això, el préstec de l'IVF podrà finançar fins al 100 % del valor de les quotes participatives necessàries per a contractar, si és el cas, l'aval d'una SGR com a garantia de l'operació.  
c) En cas que les operacions tinguen per objecte el sosteniment del capital circulant de l'empresa, el valor nominal del préstec no podrà ser superior a 50.000 euros si el sol·licitant és un treballador autònom, 200.000 euros si és una microempresa, 500.000 si és una PIME, i 1.250.000 si és una gran empresa. A aquest efecte, caldrà ajustar-se al que estableix l'annex I d'aquesta convocatòria respecte de la definició de microempresa i PIME.   
d) Els límits que, respecte al valor nominal del préstec, estableix aquest article s'hauran d'entendre com relatius al grup d'empreses al qual pertany, si és el cas, l'empresa sol·licitant de finançament, de manera que el risc viu corresponent a les operacions de finançament que, a l'empara d'aquesta o altres convocatòries anteriors, haja atorgat l'IVF al grup d'empreses del sol·licitant, no podrà excedir en cap cas el límit esmentat.  
e) Els límits que, respecte al valor nominal del préstec, estableix aquest article hauran d'entendre's com a relatius a l'exercici en el qual es concedeix el finançament, de manera que la suma del finançament que, a l'empara d'aquesta o altres convocatòries, atorgue l'IVF al sol·licitant de finançament no podrà excedir en cap cas els límits esmentats.  
2. En les operacions de sosteniment del capital circulant, el termini de venciment no podrà ser inferior a dos anys, ni superior a cinc anys, sense limitacions per al període de carència de capital, i l'IVF, fins i tot, podrà plantejar operacions «bullet», amb reembossament del 100 % del principal en l'última quota trimestral del préstec.  
3. En les operacions d'inversió, el termini podrà estendre's des d'un mínim de quatre fins a un màxim de deu anys, amb possibilitat d'un període de carència d'amortització de capital de fins a dos anys, inclòs en aquest termini. El Consell General de l'IVF podrà autoritzar un termini d'amortització superior a 10 anys, sempre que quede degudament acreditat el caràcter estratègic de l'operació per a l'economia valenciana i prèvia autorització del Consell General de l'IVF. En aquest cas, el termini de l'operació no podrà excedir la vida útil del bé objecte de finançament.  
4. En el marc d'aquesta convocatòria, l'IVF podrà concedir operacions de finançament amb pacte de subordinació i grau de severitat (LGD) superior al 60 %, sempre que quede degudament acreditat el caràcter estratègic de l'operació per a l'economia valenciana i prèvia autorització del Consell General de l'IVF. El termini d'amortització de les operacions de finançament amb termini de subordinació no podrà superar en cap cas els deu anys, amb un període de carència de capital màxim de 2 anys.  
5. A l'efecte d'aquest article, es consideraran estratègics per a l'economia valenciana els projectes empresarials l'impacte en una demarcació geogràfica concreta dels quals siga especialment significatiu en termes d'ocupació, les operacions que contribuïsquen a enfortir l'oferta privada de béns i serveis de naturalesa transversal per al conjunt de sectors productius de la Comunitat Valenciana, i les operacions corporatives de fusió o adquisició d'empreses dissenyades amb l'ànim de configurar una companyia de grans dimensions.  
6. El tipus d'interés del finançament s'obtindrà com a suma del tipus d'interés euríbor a un any, amb límit inferior del 0 %, i el marge de risc de crèdit que es determinarà atenent la taula següent:  
  
Categoria creditícia Severitat de l'operació (LGD)  
 LGD <= 30 % 30 % < LGD < 60 % LGD= 60 %  
BBB 0,75 % 1,00 % 6,50 %  
BB 1,00 % 2,20 %   
B 2,20 % 4,00 %   
  
  
No obstant l'anterior, en operacions financeres amb aval d'AFÍ-SGR pel 100 % dels interessos ordinaris i el valor nominal del préstec, el marge sobre l'euríbor a un any se situarà en l'1,5 %.  
  
7. En les operacions de termini superior a 10 anys, que en cap cas admetran pacte de subordinació, l'IVF afegirà dos punts percentuals al tipus d'interés resultant d'aplicar la taula de l'article 10.6 d'aquesta convocatòria.  
8. Les liquidacions d'interessos seran trimestrals, els dies 15 de març, juny, setembre i desembre. Els préstecs s'han d'amortitzar per trimestres vençuts, transcorregut el període de carència, si és el cas, i coincidint amb la liquidació dels interessos.  
9. En les operacions atorgades a l'empara d'aquesta convocatòria l'IVF podrà aplicar una comissió d'obertura, de fins a un màxim de l'1 % del valor del préstec, en funció de les despeses d'estudi de l'operació per a l'IVF.  
  
Onzé. Despeses finançables elegibles  
1. L'import finançable de cada projecte empresarial presentat es determinarà a partir de l'import total dels costos que tinguen la consideració de despeses finançables elegibles segons determina aquesta convocatòria. En cap cas, el cost d'adquisició de les despeses finançables elegibles podrà ser superior al seu valor de mercat.  
2. A l'efecte de calcular l'ajuda i les despeses finançables elegibles, totes les xifres emprades s'han de tindre en compte abans de qualsevol deducció fiscal o d'altres càrregues. No es consideraran despeses finançables elegibles els impostos indirectes quan siguen susceptibles de recuperació o compensació.  
3. Les inversions finançades no podran haver conclòs materialment ni haver-se executat íntegrament a data de la sol·licitud del finançament.  
  
4. Com a inversions en actius fixos, seran despeses finançables elegibles les següents:  
a) Adquisició i condicionament de terrenys per a fer-ne ús en la producció dels béns i serveis que constitueixen l'activitat principal de l'empresa.  
b) Adquisició i construcció de naus, locals comercials i altres immobles, així com d'instal·lacions tècniques per a desenvolupar l'activitat principal de l'empresa.  
c) Construcció d'instal·lacions d'energia renovable, tant si la destinació és l'autoconsum com l'abocament a la xarxa, sempre que els projectes no superen una potència de 30 MWp.  
d) Adquisició d'equipament vinculat a les tecnologies de la informació i la comunicació.  
e) Maquinària, eines, motles o utillatge.  
f) Mobiliari.  
g) Vehicles industrials i elements de transport afectes a l'explotació fins a un màxim de 35.000 euros per vehicle. Referent a això, l'adquisició de vehicles de transport de mercaderies per carretera no es pot considerar en cap cas com a despesa finançable elegible a l'efecte d'aquesta convocatòria.  
h) Actius intangibles, com les despeses de recerca i desenvolupament, la propietat industrial, els drets de traspàs o les aplicacions informàtiques.  
i) Adquisició de participacions empresarials a fi d'ampliar la capacitat productiva de l'empresa, millorar les condicions d'accés al finançament o assegurar el subministrament d'inputs clau per al procés productiu de l'empresa.  
5. Es considerarà inversió en capital circulant tot increment del fons de maniobra de l'empresa, definit com la diferència entre l'actiu i el passiu corrent del balanç. No obstant això, no es consideraran despeses finançables elegibles, a l'efecte d'aquesta convocatòria, els increments del fons de maniobra atribuïbles a l'augment de crèdits no comercials a curt termini, les inversions financeres temporals i la tresoreria no operativa, així com els atribuïbles a la disminució de passius no comercials amb empreses del grup. S'entendrà per tresoreria no operativa la part de les disponibilitats líquides de l'empresa que excedisca el 10 % del màxim import net de la xifra anual de negocis registrada en els dos últims exercicis tancats abans de la sol·licitud de finançament. Es considerarà finançable en virtut d'aquest concepte la disminució de la tresoreria operativa derivada de les pèrdues d'explotació, tal com es defineix en l'article 12.3 d'aquesta convocatòria (EBITDA negatiu del període), així com l'import dels passius a llarg termini reclassificats com a deute a curt termini.  
6. Per a les empreses exportadores a Rússia i Ucraïna, i únicament en les sol·licituds de finançament registrades en 2022, es considerarà finançable com a inversió en capital circulant l'import de les comandes d'importadors russos i ucraïnesos, rebuts com a màxim sis mesos abans del 24 de febrer de 2022 i cancel·lats a causa del conflicte bèl·lic.  
  
7. Per a les empreses que exporten a Algèria, i únicament en les sol·licituds de finançament registrades en 2022, es considerarà finançable com a inversió en capital circulant l'import de les comandes d'importadors algerians, rebuts, com a màxim, sis mesos abans del 8 de juny de 2022, i cancel·lats a causa del conflicte diplomàtic amb Espanya.  
  
8. A més de la inversió en actius fixos i capital circulant, definits segons el que s'estableix en aquest article, es consideraran finançables en el marc d'aquesta convocatòria les despeses de consultoria i qualificació creditícia incorregudes en la fase de documentació de la sol·licitud de finançament.  
  
Dotzé. Justificació de les despeses finançables elegibles  
1. Els beneficiaris del finançament han de justificar l'aplicació dels fons davant de l'IVF, mitjançant proves documentals clares, específiques i actualitzades.  
2. Per a justificar l'aplicació del finançament de l'IVF a l'adquisició d'actius fixos dels que considera l'article 11.4 d'aquesta convocatòria, els beneficiaris hauran d'utilitzar l'aplicació informàtica disponible en el web de l'IVF: https://prestamos.ivf.es/va/. En concret, el beneficiari haurà de remetre una còpia de les factures acreditatives de la despesa que s'ha efectuat, que hauran de complir el que disposa el Reglament pel qual es regulen les obligacions de facturació, aprovat pel Reial decret 1619/2012, de 30 de novembre. En aquest sentit.  
a) Llevat que l'adquisició d'actius fixos s'haja efectuat anteriorment a la data de la sol·licitud del finançament, l'empresa beneficiària haurà de disposar, com a mínim, de tres ofertes de diferents proveïdors prèviament a la contractació del compromís per a l'obra, la prestació del servei o el lliurament del bé, quan l'import de la despesa bonificable supere les quanties que estableix la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, per al contracte menor (contractes de valor estimat inferior a 40.000 euros, quan es tracte de contractes d'obres, o a 15.000 euros, quan es tracte de contractes de subministrament o de serveis no recurrents).  
  
b) Les ofertes han d'estar suficientment detallades, i s'hi han d'especificar els treballs que s'han de dur a terme i el preu d'aquests; han d'estar datades, i contindre les dades que permeten identificar-ne correctament el remitent, juntament amb el logotip o el segell de l'empresa. La selecció de les ofertes s'ha de fer entre empreses de les quals almenys dues no siguen empreses associades a l'entitat beneficiària i no formen part de la junta directiva o el consell d'administració, ni tinguen drets de vot superiors al 50 %.  
c) L'elecció entre les ofertes que es presenten ha de recaure en la més econòmica, i s'haurà de justificar en un informe l'elecció en un altre sentit. L'IVF podrà requerir un informe de valoració de l'obra, el servei o el subministrament de què es tracte, que ha d'elaborar un expert independent, si la proposta que tria el sol·licitant supera en més del 25 % el preu de l'oferta més econòmica, quan a la vista de la justificació que aporte el sol·licitant, expressament referida a aquesta decisió, siga possible apreciar que s'haja pogut veure afectat el principi d'objectivitat en la decisió adoptada. En aquest cas, es considerarà com a despesa finançable elegible l'import menor entre el de la factura aportada i el del mateix valor de taxació.  
3. Si el sol·licitant és una societat mercantil, la inversió en capital circulant quedarà justificada quan el valor nominal del préstec concedit per l'IVF siga inferior o igual a l'increment ajustat del fons de maniobra corresponent a l'exercici en el qual s'ha fet la sol·licitud. A aquest efecte, l'increment ajustat del fons de maniobra s'obtindrà sumant a) l'increment del fons de maniobra sense considerar ni l'increment en els saldos dels crèdits no comercials a curt termini, les inversions financeres ni la tresoreria no operativa, ni la disminució en el saldo dels deutes no comercials a curt termini amb empreses del grup; b) l'import dels passius financers a llarg termini reclassificats a curt termini durant l'exercici, i c) l'EBITDA negatiu del període. L'EBITDA de l'exercici 2022 s'estimarà restant al resultat d'explotació la comissió carregada per l'avalador de l'operació, els treballs realitzats per l'empresa per al seu immobilitzat i les subvencions oficials d'explotació aplicades a reembossar anticipadament deute a llarg termini. A aquesta diferència s'han d'afegir les amortitzacions (netes de les subvencions de capital traspassades al resultat) i les pèrdues per deterioració de l'exercici, excepte les que resulten de la deterioració en el valor de les existències i els crèdits comercials. Per a justificar degudament l'aplicació del préstec, el sol·licitant ha d'aportar a l'IVF, en el termini establit en la resolució d'aprovació del finançament, els comptes anuals de l'exercici en el qual es va fer la sol·licitud, prèviament aprovats per la junta general d'accionistes i auditats si l'empresa està obligada a fer-ho.  
  
4. En el cas d'empreses exportadores a Rússia i Ucraïna, que sol·liciten finançament a l'IVF durant l'exercici 2022, l'increment ajustat del fons de maniobra s'obtindrà afegint als tres sumands de l'article 12.3 les comandes d'importadors russos i ucraïnesos rebuts, com a màxim, sis mesos abans del 24 de febrer de 2022, i cancel·lats a causa del conflicte bèl·lic. A aquest efecte, han d'aportar documentació justificativa de les comandes cancel·lades.  
5. En el cas d'empreses exportadores a Algèria, que sol·liciten finançament a l'IVF durant l'exercici 2022, l'increment ajustat del fons de maniobra s'obtindrà afegint als tres sumands de l'article 12.3 les comandes d'importadors algerians rebuts, com a màxim, sis mesos abans del 8 de juny de 2022, i cancel·lats a causa del conflicte bèl·lic. A aquest efecte, han d'aportar documentació justificativa de les comandes cancel·lades.  
6. Si el sol·licitant és un treballador autònom que tributa per estimació directa, la inversió en capital circulant quedarà justificada quan el valor nominal del préstec concedit per l'IVF siga inferior o igual al 75 % del màxim rendiment net anual reportat en les declaracions de l'IRPF del treballador autònom beneficiari corresponents als dos exercicis tancats amb anterioritat a la sol·licitud de finançament. Si és procedent, s'afegirà el 75 % del rendiment net màxim dels exercicis esmentats corresponent als comuners en les comunitats de béns i als socis en les societats civils. En cas que els treballadors autònoms, socis i comuners tributen per estimació objectiva, l'IVF assumirà que, a l'efecte de justificar la destinació del finançament, el rendiment net obtingut pel sol·licitant ascendeix al cost laboral total mensual del sector d'activitat del beneficiari, segons l'Enquesta laboral trimestral de l'Institut Nacional d'Estadística per a l'últim trimestre de 2019 (annex V), multiplicat pel màxim nombre de mesos cotitzats a la Seguretat Social en els dos exercicis tancats amb anterioritat a la sol·licitud de finançament, segons corresponga.  
  
7. No obstant això, si segons el parer dels serveis tècnics de l'Institut cal reforçar els mecanismes de control sobre la destinació del finançament, la resolució d'aprovació de l'operació, emesa segons el que disposa l'article 16 d'aquesta convocatòria, podrà plantejar un procediment de justificació alternatiu que obligue el beneficiari a aportar factures acreditatives de la despesa realitzada.  
  
  
Tretzé. Aprovació del finançament  
1. Una vegada avaluades les sol·licituds en els termes que preveu l'article 9 d'aquesta convocatòria, l'òrgan competent de l'IVF decidirà sobre l'aprovació o no del finançament.  
2. La resolució determinarà amb exactitud les condicions financeres de l'operació. Aquestes condicions han de ser acceptades expressament pel sol·licitant i seran immodificables en la formalització del contracte de préstec, a excepció del que disposen els articles 18 i 19 d'aquesta convocatòria.  
3. La resolució de concessió haurà d'establir el termini màxim per a la formalització de l'operació, que no podrà excedir tres mesos. Aquest termini admetrà una única pròrroga de tres mesos més, amb autorització prèvia del director general de l'IVF mitjançant resolució degudament motivada.   
  
Catorzé. Formalització del contracte de préstec  
1. Després de l'aprovació del finançament, s'haurà de formalitzar entre l'IVF i el sol·licitant-beneficiari el contracte de préstec en un document públic, que tindrà tots els efectes a partir de la signatura entre les parts.  
2. El contracte de préstec haurà de recollir tots els requisits específics d'aquest, derivats de l'aplicació de la present convocatòria, així com les condicions particulars amb vista a l'execució d'aquest (amortitzacions anticipades, justificació de l'aplicació dels fons rebuts, facultats de control per part de l'IVF).  
3. Els contractes de préstec mitjançant els quals es formalitzen les operacions de finançament se sotmetran al dret privat.  
  
Quinzé. Disposició dels fons  
1. El desemborsament dels préstecs es produirà d'una sola vegada, a requeriment del sol·licitant, en un termini no superior a 15 dies naturals des de la data de formalització de l'operació.  
2. L'IVF requerirà la presentació de factures, informes d'auditoria o altres documents de valor probatori equivalent que justifiquen l'actuació realitzada. En aportar la documentació del projecte, l'acreditat haurà de certificar amb la seua signatura electrònica que les còpies dels documents aportats com a justificants constitueixen una còpia fidel dels documents originals. El sol·licitant haurà d'aportar aquests documents amb posterioritat al desembossament, segons el que disposa la resolució de concessió del finançament i el contracte de préstec, sent causa de venciment anticipat, total o parcial, del préstec l'incompliment d'aquesta obligació, segons preveu l'article 20.2.c d'aquesta convocatòria.  
  
3. En els préstecs vinculats a projectes de circulant, el client haurà d'acreditar la destinació del finançament rebut, segons el que preveuen els articles 12.3 a 12.4 d'aquesta convocatòria, i serà causa de venciment anticipat l'incompliment d'aquesta obligació. Rebuda la documentació per l'IVF, i fetes les comprovacions oportunes, si la inversió en capital circulant resulta inferior al préstec formalitzat i disposat, l'acreditat estarà obligat a amortitzar anticipadament la diferència, en un termini màxim de tres mesos des que se li comunique aquesta circumstància.  
4. En cas que el beneficiari sol·licite desembossament per import inferior al valor nominal del préstec reflectit en el contracte, l'import del préstec quedarà fixat en la quantia efectivament disposada. En aquest supòsit, l'IVF emetrà una resolució que modificarà l'acord d'atorgament del finançament i que anul·larà el compromís per la part no disposada.  
  
Setzé. Modificació de les condicions del finançament  
1. En cas que sorgiren circumstàncies degudament justificades que alteraren les condicions que es recullen en l'atorgament del finançament, el beneficiari podrà sol·licitar-ne la modificació.  
2. A més dels supòsits regulats en l'article 15 d'aquesta convocatòria, es podran modificar les condicions inicials del finançament en les circumstàncies següents:  
a) Canvis de titularitat, operacions de transformació societària, fusió o escissió, sempre que el nou titular continue complint tots els requisits generals i específics que estableix aquesta convocatòria.  
  
b) Ampliació del termini d'amortització del préstec que derive de circumstàncies sobrevingudes i que foren imprevisibles amb un comportament diligent del beneficiari en el moment en què va tindre lloc l'atorgament del finançament, o que foren previsibles però inevitables.  
  
En cap cas es considerarà com a causa justificativa de l'ampliació del termini d'amortització la situació econòmica del beneficiari.  
c) Ampliació del termini de disposició, amb la sol·licitud prèvia motivada per part del beneficiari, i sempre que això no implique una alteració de les quotes anuals d'amortització del principal de l'operació.  
3. Per a valorar la procedència de la modificació sol·licitada, els serveis tècnics de l'IVF podran requerir tota la informació i la documentació que consideren convenient i hauran d'informar favorablement, si és el cas, sobre la modificació d'acord amb les raons oferides pel beneficiari.  
4. En tot cas, no es podrà modificar l'atorgament del finançament si les circumstàncies al·legades per a justificar la procedència de la modificació han determinat en el seu moment la desestimació de la sol·licitud realitzada.  
5. Autoritzada la modificació de l'acord aprovatori del finançament bonificat, s'haurà de formalitzar l'addenda corresponent al contracte de préstec, en un document públic, i hi regirà el que estableix l'article 14 d'aquesta convocatòria.  
  
Desseté. Rectificació d'errors  
L'IVF podrà rectificar d'ofici l'acord d'atorgament del finançament quan dels elements que hi figuren es deduïsca que hi ha un error material, de fet o aritmètic.  
  
Dihuité. Seguiment i control ordinari  
1. L'IVF comprovarà l'adequada justificació de l'aplicació de les quantitats rebudes i el compliment de la finalitat que determina l'atorgament del finançament.  
2. La comprovació de la justificació documental que acredita la realització de les activitats objecte de finançament s'haurà de dur a terme mitjançant la revisió de les factures, els comptes anuals, els informes d'auditoria o altres documents que justifiquen l'actuació realitzada d'acord amb els procediments de control vigents en l'IVF.  
3. L'IVF haurà de fer actuacions específiques de control com a conseqüència de denúncies o de l'existència d'indicis de frau o irregularitats en l'execució de l'activitat finançada a l'empara d'aquesta convocatòria.  
4. El Consell General de l'Institut Valencià de Finances, o l'òrgan d'administració en què aquest delegue aquesta funció, aprovarà el Pla d'informació i control que haurà d'integrar-se com a annex en els contractes de préstec que es formalitzen entre l'IVF i els beneficiaris del finançament. Els procediments inclosos en el pla seran vinculants per a aquests últims i el seu incompliment serà causa de venciment anticipat del contracte de préstec i de reembossament total de l'import percebut, els interessos ordinaris i els corresponents interessos de demora, si és el cas. L'elaboració i l'execució del pla de control les haurà de dur a terme el personal de l'IVF, o una empresa especialitzada, que haja contractat a aquest efecte l'Institut.  
5. El procediment d'informació i control haurà de preveure l'elaboració d'un informe final de seguiment, que avaluarà el grau de compliment d'almenys els aspectes següents: I) requisits d'elegibilitat, II) execució de l'activitat finançada, i III) justificació documental de la despesa o la inversió produïdes. El procediment d'informació o control establirà el termini d'elaboració de l'informe esmentat, que podrà encarregar-se a un expert independent alié a l'IVF, amb experiència suficient en el control de subvencions atorgades per l'Administració. El procediment d'informació i control establirà el percentatge d'empreses que, tenint en compte el tipus de finançament acordat i la naturalesa del client, haurà de sotmetre's a l'avaluació final de seguiment.  
  
6. En finalitzar el període de justificació del préstec, l'IVF haurà d'incorporar al compte justificatiu del projecte finançat:  
i. Sol·licitud de finançament, amb tota la informació aportada pel sol·licitant en el moment de sol·licitar el préstec, així com la requerida posteriorment per l'IVF, a fi de completar la proposta d'atorgament de finançament al director general de l'IVF.  
ii. Una resolució del director general de l'IVF en què s'acorde la concessió del finançament, així com l'autorització per a efectuar els desembossaments que, d'acord amb aquesta convocatòria, calga fer en virtut del finançament atorgat.  
iii. Contracte de préstec subscrit entre les parts.  
iv. Justificant dels desembossaments efectuats per l'IVF corresponents, si és el cas, a cada tram, amb identificació de la data de pagament i els comptes corrents utilitzats per a transferir l'import sol·licitat.  
v. Resolucions del director general de l'IVF de modificació de l'acord de concessió del finançament, d'acord amb els articles 13 i 14 d'aquesta convocatòria.  
vi. En cas que l'operació tinga per objecte finançar actius fixos, s'inclourà una relació de les inversions en actius fixos del beneficiari, amb la identificació del proveïdor, el número de factura, l'import, la data d'emissió i, si és el cas, la data de pagament. S'han d'adjuntar els justificants de la compra i el pagament, incloent-hi, si és el cas, les tres ofertes d'empreses proveïdores d'immobilitzat.  
vii. Un certificat emés per un taxador independent degudament acreditat i inscrit en el registre oficial corresponent, en el cas d'adquisició de béns immobles.  
viii. En cas que l'operació tinga per objecte el finançament de circulant, s'haurà d'incorporar al compte justificatiu la documentació que detallen els articles 12.3 i 12.7 d'aquesta convocatòria, així com l'informe emés per la Subdirecció de Riscos de l'IVF a fi d'acreditar el compliment del criteri de justificació de la inversió en capital circulant adoptat en aquesta convocatòria.  
ix. Informe final de seguiment.  
  
Denové. Control extern  
1. Al marge del seguiment i el control ordinari que realitze l'IVF, els beneficiaris del finançament atorgat per l'IVF quedaran subjectes al control financer que corresponga a la Intervenció General de la Generalitat, així com a les actuacions de comprovació que preveu la normativa de la Sindicatura de Comptes o altres òrgans competents.  
2. En el contracte de préstec que han de formalitzar l'IVF i el sol·licitant-beneficiari, haurà de constar el sotmetiment exprés d'aquest a les facultats de comprovació i control extern dels organismes que s'esmenten en l'apartat anterior.  
3. La negativa o obstrucció a les tasques de control de la Intervenció General de la Generalitat Valenciana o de la Sindicatura de Comptes serà causa de venciment anticipat del contracte de préstec i de reembossament total de l'import percebut, dels interessos ordinaris i el corresponent interés de demora, si és el cas.  
  
Vinté. Cancel·lació anticipada total o parcial del préstec i renúncia al finançament  
Els beneficiaris podran sol·licitar la cancel·lació anticipada total o parcial del préstec una vegada formalitzat. L'IVF informarà el client, si és el cas, sobre els efectes de la cancel·lació anticipada de l'operació sobre el termini de venciment de l'operació o sobre l'import de les quotes d'amortització pendents.  
  
Vint-i-uné. Publicitat del finançament  
En acceptar el finançament, el beneficiari autoritza l'IVF a donar publicitat a tercers del préstec concedit, a través dels comptes anuals de l'IVF o de qualsevol altre mitjà que l'Institut considere oportú.  
  
  
Vint-i-dosé. Aclariments sobre aspectes puntuals de la convocatòria  
  
Correspondrà a la Direcció General de l'IVF establir criteris interpretatius en relació amb la present convocatòria, elaborats a petició pròpia o amb la sol·licitud de qualsevol beneficiari potencial del finançament. L'IVF inclourà una bústia d'accés públic en la seua pàgina web (http://prestamos.ivf.es/va), a fi que els beneficiaris de la línia puguen sol·licitar els aclariments que consideren pertinents. Les qüestions que requerisquen interpretar algun article seran objecte de resolució d'aclariment per part de la Direcció General. Aquestes resolucions seran publicades en el lloc web de l'IVF i en el Diari Oficial de la Generalitat Valenciana.  
  
Vint-i-tresé. Política antifrau  
Qualsevol persona que tinga coneixement de fets que puguen ser constitutius de frau o irregularitat en relació amb projectes o operacions finançades totalment o parcialment a l'empara d'aquesta convocatòria podrà posar aquests fets en coneixement de l'IVF, per mitjans electrònics a través del canal habilitat per l'Institut en la web: http://www.ivf.gva.es/quejas-y-sugerencias  
  
Vint-i-quatré. Eficàcia  
Aquesta convocatòria començarà a tindre efectes a partir de l'endemà de publicar-se en el Diari Oficial de la Generalitat Valenciana i en el lloc web de l'IVF.  
  
  
  
ANNEX I  
Definicions de microempresa i petita i mitjana empresa  
  
Article 1. Empresa   
Es considerarà empresa tota entitat, independentment de la forma jurídica que tinga, que exercisca una activitat econòmica. En particular, es consideraran empreses les entitats que exercisquen una activitat artesanal o altres activitats a títol individual o familiar, així com les societats de persones i les associacions que exercisquen una activitat econòmica de manera regular.  
  
Article 2. Efectius i límits financers que defineixen les categories d'empreses  
1. La categoria de microempreses, petites i mitjanes empreses (pimes) està constituïda per les empreses que ocupen menys de 250 persones i amb un volum de negocis anual que no excedeix els 50 milions d'euros o amb un balanç general anual que no excedeix els 43 milions d'euros.  
2. En la categoria de les pimes, es defineix petita empresa com una empresa que ocupa menys de 50 persones i amb un volum de negocis anual o un balanç general anual no superior a 10 milions d'euros.  
3. En la categoria de les pimes, es defineix microempresa com una empresa que ocupa menys de 10 persones i amb un volum de negocis anual o un balanç general anual no superior a 2 milions d'euros.  
  
Article 3. Tipus d'empreses considerades per al càlcul dels efectius i els imports financers  
1. És una «empresa autònoma» la que no pot qualificar-se ni com a empresa associada d'acord amb l'apartat 2 ni com a empresa vinculada segons l'apartat 3.  
2. Són «empreses associades» totes les empreses que no es poden definir com a empreses vinculades d'acord amb l'apartat 3 i entre les quals hi ha la relació següent: una empresa (empresa participant) posseeix, per si mateixa o conjuntament amb una o més empreses vinculades, d'acord amb l'apartat 3, el 25 % o més del capital o dels drets de vot d'una altra empresa (empresa participada).  
No obstant això, una empresa podrà rebre la qualificació d'autònoma, sense empreses associades, encara que arribe al límit màxim del 25 % o el supere, quan estiguen presents les categories d'inversors següents, i a condició que entre aquests, individualment o conjuntament, i l'empresa en qüestió no hi haja els vincles que es descriuen en l'apartat 3:  
a) societats públiques de participació, societats de capital de risc, persones físiques o grups de persones físiques que duguen a terme una activitat regular d'inversió en capital de risc (inversors providencials o business angels) i invertisquen fons propis en empreses sense cotització borsària, sempre que la inversió d'aquests inversors providencials en la mateixa empresa siga inferior a 1.250.000 ?;  
b) universitats o centres d'investigació sense finalitats lucratives;  
c) inversors institucionals, incloent-hi els fons de desenvolupament regional;  
d) autoritats locals autònomes amb un pressupost anual de menys de 10 milions d'euros i una població inferior a 5.000 habitants.  
3. Són «empreses vinculades» les empreses entre les quals hi ha alguna de les relacions següents:  
a) una empresa té la majoria dels drets de vot dels accionistes o socis d'una altra empresa;  
b) una empresa té dret a nomenar o revocar la majoria dels membres de l'òrgan d'administració, direcció o control d'una altra empresa;  
c) una empresa té dret a exercir una influència dominant sobre una altra, en virtut d'un contracte formalitzat amb aquesta o d'una clàusula estatutària de la segona empresa;  
d) una empresa, accionista d'una altra o associada a una altra, controla sola, en virtut d'un acord subscrit amb altres accionistes o socis de la segona empresa, la majoria dels drets de vot dels seus accionistes o socis.  
Es presumirà que no hi ha una influència dominant quan els inversors que s'enumeren en l'apartat 2, paràgraf segon, no tinguen una implicació directa o indirecta en la gestió de l'empresa en qüestió, sense perjudici dels drets que els corresponguen en la seua condició d'accionistes.  
Les empreses que mantinguen qualsevol de les relacions que preveu el paràgraf primer a través d'una altra o altres empreses, o amb els inversors enumerats en l'apartat 2, es consideraran també vinculades.  
  
Així mateix, es consideraran empreses vinculades les que mantinguen alguna d'aquestes relacions a través d'una persona física o un grup de persones físiques que actuen de comú acord, si aquestes empreses exerceixen l'activitat o part d'aquesta en el mateix mercat de referència o en mercats contigus.  
Es considerarà «mercat contigu» el mercat d'un producte o un servei situat en una posició immediatament anterior o posterior a la del mercat en qüestió.  
4. A excepció dels casos que s'esmenten en l'apartat 2, paràgraf segon, una empresa no es podrà considerar pime si el 25 % o més del seu capital o dels seus drets de vot estan controlats, directament o indirectament, per un o més organismes públics, conjuntament o individualment.  
5. Les empreses podran efectuar una declaració relativa a la seua qualificació com a empresa autònoma, associada o vinculada, així com a les dades relatives als límits que s'enuncien en l'article 2. Podrà efectuar-se aquesta declaració, encara que el capital estiga distribuït de manera que no es puga determinar amb precisió qui el posseeix, cas en què l'empresa podrà declarar de bona fe que pot tindre la presumpció legítima que el 25 % o més del seu capital no pertany a una altra empresa ni el posseeix conjuntament amb empreses vinculades entre si. Aquestes declaracions no eximiran dels controls i les verificacions que preveuen les normatives nacionals o de la Unió.  
  
Article 4. Dades que cal tindre en compte per a calcular els efectius, els imports financers i el període de referència  
1. Les dades seleccionades per al càlcul del personal i els imports financers seran les que corresponguen a l'últim exercici comptable tancat i s'han de calcular sobre una base anual. Es tenen en compte a partir de la data en què es tanquen els comptes. El total de volum de negocis es calcula sense l'Impost sobre el Valor Afegit (IVA) ni tributs indirectes.  
2. Quan una empresa, en la data de tancament dels comptes, constate que s'han excedit en un sentit o en un altre, i sobre una base anual, els límits d'efectius o financers que s'enuncien en l'article 2, aquesta circumstància només li farà adquirir o perdre la qualitat de mitjana o petita empresa, o de microempresa, si aquest excés es produeix en dos exercicis consecutius.  
3. En empreses de nova creació que no hagen tancat encara els comptes, s'utilitzaran dades basades en estimacions fiables efectuades durant l'exercici financer.  
  
Article 5. Efectius  
Els efectius correspondran al nombre d'unitats de treball anual (UTA), és a dir, al nombre de persones que treballen en l'empresa en qüestió o per compte d'aquesta empresa a temps complet durant tot l'any de què es tracte. El treball de les persones que no treballen tot l'any, o treballen a temps parcial, independentment de la duració del seu treball, o el treball estacional es computaran com a fraccions d'UTA. En els efectius s'inclouran les categories següents:  
a) assalariats;  
b) persones que treballen per a l'empresa, que tinguen amb aquesta un vincle de subordinació i estiguen assimilades a assalariats d'acord amb el dret nacional;  
c) propietaris que dirigisquen la seua empresa;  
d) socis que exercisquen una activitat regular en l'empresa i gaudisquen d'avantatges financers per part de l'empresa.  
Els aprenents o els alumnes de Formació Professional amb contracte d'aprenentatge o Formació Professional no es comptabilitzaran dins dels efectius. No es comptabilitzarà la duració dels permisos de maternitat o dels permisos parentals.  
  
Article 6. Determinació de les dades de l'empresa  
1. En el cas de les empreses autònomes, les dades, incloent-hi els efectius, es determinaran únicament sobre la base dels comptes d'aquesta empresa.  
2. Les dades, incloent-hi els efectius, d'una empresa amb empreses associades o vinculades es determinaran sobre la base dels comptes i altres dades de l'empresa, o bé, si n'hi ha, sobre la base dels comptes consolidats de l'empresa, o dels comptes consolidats en què l'empresa estiga inclosa per consolidació.  
A les dades que preveu el paràgraf primer s'agregaran les dades de les possibles empreses associades amb l'empresa en qüestió, situades en posició immediatament anterior o posterior a aquesta. L'agregació serà proporcional al percentatge de participació en el capital o en els drets de vot (el més elevat d'aquests dos percentatges). En cas de participacions encreuades, s'aplicarà el percentatge més elevat.  
A les dades que preveuen els paràgrafs primer i segon s'afegirà el 100 % de les dades de les empreses que puguen estar directament o indirectament vinculades a l'empresa en qüestió i que no s'hagen inclòs en els comptes per consolidació.  
3. A l'efecte de l'aplicació de l'apartat 2, les dades de les empreses associades amb l'empresa en qüestió han de procedir dels comptes, consolidats, si n'hi ha, i de les altres dades, a què s'haurà d'afegir el 100 % de les dades de les empreses vinculades a aquestes empreses associades, excepte si les seues dades comptables ja s'hi han inclòs per consolidació.  
A l'efecte de l'aplicació de l'apartat 2, les dades de les empreses vinculades a l'empresa en qüestió han de procedir dels seus comptes, consolidats, si n'hi ha, i de la resta de dades. A aquestes s'han d'agregar proporcionalment les dades de les empreses que puguen estar associades a aquestes empreses vinculades, situades en posició immediatament anterior o posterior a aquestes, excepte si s'han inclòs ja en els comptes consolidats en una proporció almenys equivalent al percentatge que es defineix en l'apartat 2, paràgraf segon.  
4. Quan en els comptes consolidats no consten els efectius d'una empresa donada, es calcularan incorporant de manera proporcional les dades relatives a les empreses amb les quals l'empresa estiga associada, i afegint-hi les relatives a les empreses amb què estiga vinculada.  
  
  
  
  
ANNEX IV  
Memòria tècnica  
  
L'empresa haurà d'incloure en la sol·licitud del finançament una memòria tècnica o un pla de negoci que haurà de contindre, almenys, aquests apartats:  
a) Una descripció breu de l'objecte social de l'empresa (i del grup d'empreses, si és el cas). Les claus del model de negoci: segments d'activitat principals, percentatge d'exportació i distribució de la facturació per àrees geogràfiques (de l'empresa sol·licitadora i del grup, si és el cas). En cas que l'empresa, o si és procedent, el grup d'empreses, tinga un o més establiments, sucursals de producció o sucursals de desenvolupament de negoci fora de la Comunitat Valenciana, el sol·licitant haurà d'aportar documentació acreditativa del percentatge que l'activitat desenvolupada en els centres situats a la Comunitat Valenciana representa sobre l'activitat total de l'empresa sol·licitant o, si és el cas, de la del grup d'empreses del qual aquesta forma part.  
b) Característiques, si és procedent, de la inversió objecte de finançament mitjançant el finançament sol·licitat, amb la indicació de la duració del període d'execució del projecte, així com la seua capacitat potencial per a augmentar la facturació i/o reduir els costos d'explotació de l'empresa.  
c) La justificació de les necessitats de capital circulant, si és el cas.  
d) Compte de pèrdues i guanys provisional per als anys de duració del préstec.  
e) Les inversions previstes en el període de vigència del préstec (sense considerar, si és el cas, la inversió que es pretén finançar mitjançant el préstec sol·licitat).  
f) El saldo mensual dels comptes de tresoreria i les inversions financeres temporals durant els últims 24 mesos. Així mateix, caldrà indicar els límits de les pòlisses de crèdit disponibles i el percentatge mitjà de disposició de les pòlisses durant l'últim exercici.  
g) Els contractes de lloguer de duració superior a l'any: els imports anuals i els terminis de venciment per a cada contracte, sempre que l'import total del contracte de lloguer individualment considerat excedisca el 5 % de l'actiu.  
  
  
  
ANNEX V  
Cost laboral per treballador per divisions de la CNAE-09 (en euros)  
Últim trimestre de 2019  
  
Sector Cost mensual Cost anual  
B\_S Indústria, construcció i serveis (excepte activitats de la llar com a ocupadors i d'organitzacions i organismes extraterritorials) 2.755,15 33.061,80  
B Indústries extractives 3.987,51 47.850,12  
10 Indústria de l'alimentació 2.526,68 30.320,16  
11 Fabricació de begudes 3.879,91 46.558,92  
12 Indústria del tabac 6.878,51 82.542,12  
13 Indústria tèxtil 2.463,26 29.559,12  
14 Confecció de peces de vestir 2.824,13 33.889,56  
15 Indústria del cuir i del calçat 2.016,18 24.194,16  
16 Indústria de la fusta i del suro, excepte mobles; cistelleria i esparteria 2.412,92 28.955,04  
17 Indústria del paper 3.665,53 43.986,36  
18 Arts gràfiques i reproducció de suports   
gravats 2.635,89 31.630,68  
19 Coqueries i refinament de petroli 6.579,03 78.948,36  
20 Indústria química 3.899,63 46.795,56  
21 Fabricació de productes farmacèutics 5.088,54 61.062,48  
22 Fabricació de productes de cautxú i plàstics 3.281,84 39.382,08  
23 Fabricació d'altres productes minerals no metàl·lics 3.040,85 36.490,20  
24 Metal·lúrgia; fabricació de productes de ferro, acer i ferroaliatges 3.782,22 45.386,64  
25 Fabricació de productes metàl·lics, excepte maquinària i equip 3.190,46 38.285,52  
26 Fabricació de productes informàtics, electrònics i òptics 3.833,18 45.998,16  
27 Fabricació de material i equip elèctric 3.869,53 46.434,36  
28 Fabricació de maquinària i equip no comprés en altres parts 3.500,62 42.007,44  
29 Fabricació de vehicles de motor, remolcs i semiremolcs 3.797,76 45.573,12  
30 Fabricació d'altres materials de transport 4.480,09 53.761,08  
31 Fabricació de mobles 2.522,86 30.274,32  
32 Altres indústries manufactureres 2.684,54 32.214,48  
33 Reparació i instal·lació de maquinària i equip 3.180,15 38.161,80  
35 Subministrament d'energia elèctrica, gas, vapor i aire condicionat 6.027,55 72.330,60  
36 Captació, depuració i distribució d'aigua 3.616,96 43.403,52  
37 Recollida i tractament d'aigües residuals 3.332,25 39.987,00  
38 Recollida, tractament i eliminació de residus; valorització 2.794,13 33.529,56  
39 Activitats de descontaminació i altres serveis de gestió de residus 2.699,98 32.399,76  
41 Construcció d'edificis 2.928,36 35.140,32  
42 Enginyeria civil 3.471,09 41.653,08  
43 Activitats de construcció especialitzada 2.763,78 33.165,36  
45 Venda i reparació de vehicles de motor i motocicletes 2.629,32 31.551,84  
46 Comerç a l'engròs i intermediaris del comerç, excepte de vehicles de motor 3.073,20 36.878,40  
47 Comerç al detall, excepte de vehicles de motor i motocicletes 1.951,71 23.420,52  
49 Transport terrestre i per canonada 2.865,22 34.382,64  
50 Transport marítim i per vies navegables  
 interiors 2.912,01 34.944,12  
51 Transport aeri 4.947,03 59.364,36  
52 Emmagatzematge i activitats annexes al   
transport 3.281,59 39.379,08  
53 Activitats postals i de correus 2.091,33 25.095,96  
55 Serveis d'allotjament 2.665,49 31.985,88  
56 Serveis de menjars i begudes 1.412,01 16.944,12  
58 Edició 3.725,90 44.710,80  
59 Activitats cinematogràfiques, de vídeo i de programes de televisió 3.048,89 36.586,68  
60 Activitats de programació i emissió de ràdio i televisió 4.636,80 55.641,60  
61 Telecomunicacions 4.728,20 56.738,40  
62 Programació, consultoria i altres activitats relacionades amb la informàtica 4.130,62 49.567,44  
63 Serveis d'informació 3.185,55 38.226,60  
64 Serveis financers, excepte assegurances i fons de pensions 5.838,93 70.067,16  
65 Assegurances, reassegurances i fons de pensions, excepte Seguretat Social obligatòria 4.464,80 53.577,60  
66 Activitats auxiliars als serveis financers i a les assegurances 3.370,79 40.449,48  
68 Activitats immobiliàries 2.606,87 31.282,44  
69 Activitats jurídiques i de comptabilitat 3.228,42 38.741,04  
70 Activitats de les seus centrals; activitats de consultoria de gestió empresarial 3.555,34 42.664,08  
71 Serveis tècnics d'arquitectura i enginyeria; assajos i anàlisis tècnics 3.750,42 45.005,04  
72 Recerca i desenvolupament 3,721,08 44.652,96  
73 Publicitat i estudis de mercat 2.899,32 34.791,84  
74 Altres activitats professionals, científiques i tècniques 2.654,25 31.851,00  
75 Activitats veterinàries 1.645,36 19.744,32  
77 Activitats de lloguer 2.775,45 33.305,40  
78 Activitats relacionades amb l'ocupació 2.076,81 24.921,72  
79 Activitats d'agències de viatges, operadors turístics, serveis de reserves 2.757,24 33.086,88  
80 Activitats de seguretat i investigació 2,369,09 28.429,08  
81 Serveis a edificis i activitats de jardineria 1.476,01 17.712,12  
82 Activitats administratives d'oficina i altres activitats auxiliars a les empreses 2.094,10 25.129,20  
84 Administració pública i defensa; Seguretat Social obligatòria 3.415,86 40.990,32  
85 Educació 2.568,32 30.819,84  
86 Activitats sanitàries 3.522,89 42.274,68  
87 Assistència en establiments residencials 1.891,19 22.694,28  
88 Activitats de serveis socials sense allotjament 1.726,01 20.712,12  
90 Activitats de creació, artístiques i espectacles 2.392,07 28.704,84  
91 Activitats de biblioteques, arxius, museus i altres activitats culturals 2.602,60 31.231,20  
92 Activitats de jocs d'atzar i apostes 2.453,34 29.440,08  
93 Activitats esportives, recreatives i   
d'entreteniment 1.725,08 20.700,96  
94 Activitats associatives 2.229,67 26.756,04  
95 Reparació d'ordinadors, efectes personals i articles d'ús domèstic 2.608,11 31.297,32  
96 Altres serveis personals 1.560,48 18.725,76  
  
  
Font: Institut Nacional d'Estadística.